## Zakon o kreditnim poslovima s inozemstvom

### NN 43/1996 (31.5.1996.), Zakon o kreditnim poslovima s inozemstvom

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O KREDITNIM POSLOVIMA S INOZEMSTVOM**

Proglašavam Zakon o kreditnim poslovima s inozemstvom, koji je donio
Zastupnički dom Sabora Republike Hrvatske na sjednici 17. svibnja 1996.

Broj: 01-96-996/1

Zagreb, 21. svibnja 1996.

Predsjednik

Republike Hrvatske

**dr. Franjo Tuđman,** v. r.

---

## **ZAKON**

### **O KREDITNIM POSLOVIMA S INOZEMSTVOM**

I. OSNOVNE ODREDBE

Članak 1.

Ovim Zakonom uređuju se način i uvjeti sklapanja, registriranja i izvršavanja
kreditnih poslova s inozemstvom.

Članak 2.

Kreditni posao s inozemstvom jest pravni posao sklopljen između domaće
i strane osobe kojim se ugovara pribavljanje i odobravanje kredita za obavljanje
djelatnosti ili iz djelatnosti za koju je registrirana domaća osoba.

Domaćom osobom, u smislu ovoga Zakona, smatra se pravna osoba sa sjedištem
u Republici Hrvatskoj i fizička osoba s prebivalištem u Republici Hrvatskoj.

Stranom osobom u smislu ovoga Zakona smatra se pravna osoba sa sjedištem
u inozemstvu i fizička osoba s prebivalištem u inozemstvu.

Članak 3.

Kreditnim poslom u smislu ovoga Zakona smatra se i pravni posao sklopljen
između domaće i strane osobe kada je ugovoreno plaćanje obveza, odnosno
naplata tražbine s rokom preko 90 dana.

Kreditnim poslom u smislu ovoga Zakona smatra se i pribavljanje novca
izdavanjem kreditnih vrijednosnih papira na stranom financijskom tržištu.

Vlada Republike Hrvatske može utvrditi i duži rok iz stavka 1. ovoga
članka.

II. UVJETI I NAČINI SKLAPANJA KREDITNIH POSLOVA S INOZEMSTVOM

Članak 4.

Kreditni posao s inozemstvom sklapa se ugovorom u pisanom obliku.

Domaća osoba koja sklopi ugovor o kreditnom poslu s inozemstvom odgovorna
je za izvršavanje obveza iz tog ugovora.

Republika Hrvatska i Narodna banka Hrvatske ne jamče za izvršenje obveza
iz stavka 2. ovoga članka, osim ako nije drukčije određeno ovim Zakonom
ili nekim drugim posebnim zakonom.

Ugovor o kreditnom poslu s inozemstvom ništav je ako je sklopljen suprotno
odredbama stavka 3. ovoga članka.

Članak 5.

Domaća pravna osoba može sklapati ugovor o kreditnom poslu s inozemstvom
u svoje ime i za svoj račun i u svoje ime i za račun druge osobe, a banka
čija dozvola za rad uključuje obavljanje poslova platnog prometa i kreditnih
poslova s inozemstvom (u daljem tekstu: ovlaštena banka) i u ime i za račun
druge osobe.

Domaća pravna osoba ili ovlaštena banka koja sklopi ugovor o kreditnom
poslu s inozemstvom u svoje ime i za račun druge osobe, odnosno ovlaštena
banka koja sklopi takav ugovor u ime i za račun druge osobe ugovorom s
tom drugom osobom uređuje međusobna prava i obveze.

Članak 6.

Republika Hrvatska sklapa kreditni posao s inozemstvom i daje jamstvo
po kreditnom poslu s inozemstvom na temelju posebnog zakona za svaki kreditni
posao.

Sabor Republike Hrvatske zakonom potvrđuje (ratificira) ugovore o kreditnom
poslu i ugovore o jamstvu iz stavka 1. ovoga članka sklopljene sa stranim
pravnim osobama koje su subjekti međunarodnog prava te međunarodne ugovore
po osnovi sukcesije, na temelju kojih za Republiku Hrvatsku nastaju ili
mogu proisteći financijske obveze.

Zakonom iz stavka 1. i 2. ovoga članka, uz ostalo, uređuju se izvori
financijskih sredstava te uvjeti i načini podmirivanja obveza Republike
Hrvatske koje proistječu ili mogu proistjecati na osnovi ugovorenih kredita
ili jamstava.

Članak 7.

Sabor Republike Hrvatske zakonom o izvršavanju državnog proračuna Republike
Hrvatske može ovlastiti Vladu Republike Hrvatske da sklapa kreditne poslove
za određene namjene i daje jamstva određenim domaćim pravnim osobama u
okviru svote za te namjene utvrđene državnim proračunom za svaku pojedinu
godinu.

Vlada Republike Hrvatske putem Ministarstva financija izdaje suglasnost
za kreditne poslove i za jamstva iz stavka 1. ovoga članka na temelju posebne
odluke za svaki pojedini posao. Ove odluke objavljuju se u "Narodnim novinama".

Vlada Republike Hrvatske izvješćuje Sabor Republike Hrvatske o sklopljenim
kreditnim poslovima i danim jamstvima iz stavka 1. ovoga članka svakih
šest mjeseci tijekom tekuće fiskalne godine.

Jamstva iz stavka 1. ovoga članka daju se na temelju prethodno dobivenih
odgovarajućih osiguranja i jamstava za izvršenje obveze prema inozemstvu.

Za izdana jamstva iz stavka 1. ovoga članka zaračunava se provizija
u korist državnog proračuna čiju visinu utvrđuje Vlada Republike Hrvatske
na prijedlog Ministarstva financija, koja se utvrđuje kod njegovog donošenja,
a usvaja je Sabor Republike Hrvatske prilikom usvajanja državnog proračuna.

Članak 8.

Jedinice lokalne samouprave i uprave i izvanproračunski fondovi, koji
sukladno zakonima Republike Hrvatske iskazuju prihode i rashode u okviru
svojih proračuna, mogu sklapati kreditni posao s inozemstvom za financiranje
programa i projekata obnove i razvitka u skladu s ovim Zakonom, uz suglasnost
Vlade Republike Hrvatske.

Jedinice lokalne samouprave i uprave mogu sklapati kreditni posao s
inozemstvom iz stavka 1. ovoga članka do visine 10% proračunskih rashoda
izvršenih u prethodnoj godini, uz suglasnost Ministarstva financija.

Tijela lokalne samouprave i uprave i fondovi iz stavka 1. ovoga članka
obvezni su, radi urednog izvršavanja obveza po kreditima iz stavka 1. i
2. ovoga članka, pribaviti odgovarajuća osiguranja i jamstva.

Ukupne godišnje obveze tijela lokalne samouprave i uprave i fondova
po kreditima iz stavka 1. i 2. ovoga članka mogu iznositi najviše do 20%
proračunskih rashoda izvršenih u prethodnoj godini.

Članak 9.

Narodna banka Hrvatske sklapa kreditni posao s inozemstvom na način
i u okviru svojih prava i dužnosti utvrđenih Zakonom o Narodnoj banci Hrvatske
ili drugim zakonom.

Članak 10.

Domaća pravna osoba u kojoj Republika Hrvatska drži većinski paket dionica,
odnosno udjela sklapa kreditni posao sa stranom osobom ili daje jamstvo
u korist strane osobe na temelju odluke koju donosi Vlada Republike Hrvatske.

Odluka Vlade Republike Hrvatske iz stavka 1. ovoga članka sadrži odredbe
o obvezi otplate kredita do konačne otplate i odredbe o ostalim jamstvima
glede obeštećenja i osiguranja državnog proračuna u slučaju promjene vlasničkih
odnosa kod korisnika kredita ili jamca.

Odredba stavka 1. ovoga članka ne primjenjuje se ako ukupno glavnica
kredita u jednoj proračunskoj godini iznosi manje od 6 milijuna kuna po
pojedinačno sklopljenom ugovoru o kreditnom poslu.

Domaća pravna osoba u kojoj Republika Hrvatska drži većinski paket dionica,
odnosno udjela mora osigurati da se kreditni posao ne dijeli s namjerom
izbjegavanja odredbe iz stavka 1. ovoga članka.

Uvjete i postupak sklapanja kreditnog posla iz stavka 1. i 3. ovoga
članka propisuje Vlada Republike Hrvatske na prijedlog Ministarstva financija.

Članak 11.

Ovlaštena banka može obavljati kreditne poslove iz članka 2. stavka
1. i članka 3. stavka 1. i 2. ovoga Zakona, sklapati ugovore iz članka
5. stavka 1. ovoga Zakona te davati i primati jamstva po kreditnim poslovima
s inozemstvom.

Banka čija dozvola za rad ne uključuje obavljanje poslova platnog prometa
i kreditnih poslova s inozemstvom može sklapati ugovore o uzimanju kredita
u inozemstvu samo za financiranja uvoza za vlastite potrebe.

Ovlaštena banka koja uzima kredite i preuzima obveze u inozemstvu u
svoje ime i za tuđi račun cjelovito odgovara za uredno izvršavanje obveza
kao za svoje vlastite obveze.

Članak 12.

Domaća pravna osoba, osim banke, može uzimati kredite iz inozemstva
i davati jamstva u korist stranih osoba ako se kredit koristi za obavljanje
djelatnosti za koju je registriran korisnik kredita.

Domaća pravna osoba, osim banke, može odobravati robne kredite stranoj
osobi, a financijske kredite samo ako je stranu osobu osnovala i dok u
njoj ima većinsko pravo odlučivanja.

Domaća pravna osoba obvezna je pri odobravanju kredita stranoj osobi
pribaviti one instrumente za osiguranje naplate kredita kojima se postiže
pravna sigurnost kreditnog posla.

Članak 13.

Obrtnici i druge fizičke osobe koje samostalnim radom obavljaju registriranu
djelatnost te trgovci pojedinci mogu uzimati kredite u inozemstvu u svoje
ime i za svoj račun i to za potrebe vlastite djelatnosti prema odredbama
ovoga Zakona koje se odnose na domaće pravne osobe.

Domaće osobe iz stavka 1. ovoga članka mogu robne kredite odobravati
stranim osobama.

Ostale domaće fizičke osobe-građani ne mogu kredite odobravati stranim
osobama, a mogu ih uzimati u inozemstvu samo za vlastite potrebe.

Domaće osobe iz stavka 1. i 3. ovoga članka obvezne su koristiti financijske
kredite iz inozemstva preko ovlaštenih banaka sa sjedištem u Republici
Hrvatskoj.

III. REGISTRIRANJE KREDITNIH POSLOVA S INOZEMSTVOM

Članak 14.

Kreditni poslovi s inozemstvom obvezno se registriraju kod Narodne banke
Hrvatske.

Registriranju podliježu: obavijest o namjeri zaključenja kreditnog posla
ili izdavanja jamstva, odnosno bankarske garancije, ugovor o sklopljenom
kreditnom poslu ili izdanom jamstvu, odnosno izdanoj bankarskoj garanciji,
promjene i raskid ugovora te korištenje, otplata i naplata kredita.

Narodna banka Hrvatske propisuje način, rokove i obrasce za registriranje
i evidentiranje kreditnih poslova s inozemstvom.

IV. MJERE ZA OGRANIČAVANJE SKLAPANJA UGOVORA O KREDITNIM POSLOVIMA
S INOZEMSTVOM

Članak 15.

Radi usklađivanja monetarnih učinaka deviznih transakcija s utvrđenim
monetarnim okvirima, Narodna banka Hrvatske može utvrditi:

1) opseg i namjenu zaduživanja i odobravanja financijskih kredita,

2) obvezu polaganja depozita u kunama razmjerno visini financijskog
kredita iz ugovora o sklopljenom kreditnom poslu s inozemstvom i visini
depozita primljenog od banke ili financijske organizacije.

Mjere iz stavka 1. ovoga članka ne primjenjuju se na financijske kredite
koji se koriste za plaćanje uvoza robe i usluga.

Financijski krediti za ostvarenje programa obnove i projekata razvitka
koji su od interesa za Republiku Hrvatsku, sukladno posebnom zakonu, koriste
se prvenstveno u okviru planiranog opsega korištenja financijskih kredita
u inozemstvu.

Članak 16.

Ako nastanu poremećaji u vanjskotrgovinskoj razmjeni i platnoj bilanci
Hrvatske, Narodna banka Hrvatske može propisati mjere kako slijedi:

1) ograničenje sklapanja ugovora o kreditnim poslovima s inozemstvom,

2) davanje suglasnosti Narodne banke Hrvatske za sklapanje kreditnog
posla s inozemstvom,

3) utvrđivanje iznosa do kojeg domaće osobe mogu sklapati ugovore o
kreditnim poslovima s inozemstvom,

4) utvrđivanje obveze polaganja depozita u kunama ili devizama razmjerno
visini kredita iz ugovora o sklopljenomu kreditnom poslu s inozemstvom.

Ako se tijekom godine, unatoč poduzetim mjerama iz stavka 1. ovoga članka,
ne uklone poremećaji u platnoj bilanci, a nelikvidnost u plaćanju prema
inozemstvu neprekidno traje duže od 15 dana, Narodna banka Hrvatske poduzet
će ove dopunske mjere:

1) privremeno će ograničiti otplatu kredita prije ugovorenoga roka i

2) privremeno obustaviti obavljanje poslova konverzije duga.

V. PRIJEVREMENA OTPLATA ILI NAPLATA

Članak 17.

Domaća osoba može prije ugovorenog roka otplatiti kredit i povući dano
jamstvo kada je izvršena ugovorna obveza u skladu s ugovorom o kreditnom
poslu sklopljenim s inozemstvom i u skladu s propisima Republike Hrvatske.

Domaća osoba može potraživanje iz ugovora o kreditnom poslu sklopljenom
s inozemstvom založiti, prodati i naplatiti prije ugovorenoga roka u skladu
s tim ugovorom i propisima Republike Hrvatske.

Članak 18.

Ako Republika Hrvatska preuzme obvezu kao dužnik ili jamac za ugovore
o kreditnim poslovima sklopljene s inozemstvom koji se refinanciraju, odnosno
reprogramiraju, za vrijeme refinanciranja, odnosno reprogramiranja domaća
osoba ne može obaviti prijevremeno plaćanje prema inozemstvu osim ako to
nije dopušteno međunarodnim sporazumom o financiranju, odnosno reprogramiranju.

Za obavljanje prijevremenog plaćanja prema inozemstvu iz stavka 1. ovoga
članka domaća pravna osoba mora pribaviti suglasnost Narodne banke Hrvatske.

Domaća osoba, uz suglasnost Narodne banke Hrvatske, može u zemlji prijevremeno
namiriti obveze iz stavka 1. ovoga članka uplatom protuvrijednosti u kunama
pod uvjetom da s dužnikom po kreditnom poslu s inozemstvom ugovorom regulira
međusobna prava i obveze.

VI. KAZNENE ODREDBE

Članak 19.

Novčanom kaznom u iznosu od 50.000 do 150.000 kuna za prekršaj će se
kazniti pravna osoba ako:

1) sklopi kreditni posao sa stranom osobom suprotno članku 10. stavku
1. i 4. ovoga Zakona,

2) postupi suprotno odredbama članka 12. ovoga Zakona,

3) ako se sredstva financijskog kredita koriste suprotno prijavi o zaključenomu
kreditnom poslu s inozemstvom.

Za prekršaj iz stavka 1. ovoga članka novčanom kaznom u iznosu od 20.000
do 40.000 kuna za prekršaj će se kazniti i odgovorna osoba u pravnoj osobi.

Članak 20.

Novčanom kaznom u iznosu od 30.000 do 90.000 kuna za prekršaj će se
kazniti obrtnik, fizička osoba koja samostalnim radom obavlja djelatnost
i trgovac pojedinac ako:

1) uzme kredit u inozemstvu protivno odredbama ovoga Zakona (članak
13. stavak 1.),

2) stranoj osobi odobri financijski kredit,

3) sredstva iz financijskog kredita ne koristi preko ovlaštenih banaka
sa sjedištem u Republici Hrvatskoj (članak 13. stavak 4.).

Članak 21.

Novčanom kaznom u iznosu od 10.000 do 30.000 kuna za prekršaj će se
kazniti fizička osoba ako:

1) odobri ili uzme kredit u inozemstvu suprotno odredbama ovoga Zakona
(članak 13. stavak 3.),

2) sredstva iz financijskog kredita ne koristi preko ovlaštenih banaka
sa sjedištem u Republici Hrvatskoj (članak 13. stavak 4.).

Članak 22.

Novčanom kaznom u iznosu od 50.000 do 150.000 kuna za prekršaj će se
kazniti banka ako sklopi ugovor o uzimanju kredita u inozemstvu za tuđi
račun, a njezina dozvola za rad ne uključuje obavljanje kreditnih poslova
s inozemstvom.

Za prekršaj iz stavka 1. ovoga članka novčanom kaznom u iznosu od 20.000
do 40.000 kuna za prekršaj će se kazniti odgovorna osoba u banci.

Članak 23.

Novčanom kaznom u iznosu od 20.000 do 60.000 kuna za prekršaj će se
kazniti odgovorna osoba u jedinici lokalne uprave i samouprave, odnosno
odgovorna osoba izvanproračunskog fonda ako sklopi kreditni posao s inozemstvom
suprotno članku 8. ovoga Zakona.

Članak 24.

Novčanom kaznom u iznosu od 20.000 do 60.000 kuna za prekršaj će se
kazniti pravna osoba, odgovorna osoba u pravnoj osobi koja je počinila
prekršaj, odgovorna osoba u jedinici lokalne uprave i samouprave, odgovorna
osoba izvanproračunskog fonda, fizička osoba, odnosno fizička osoba koja
samostalnim radom obavlja djelatnost i trgovac pojedinac ako:

1) sklopi ugovor o kreditnom poslu s inozemstvom kojim se stvaraju obveze
za Republiku Hrvatsku,

2) suprotno članku 5. stavku 1. ovoga Zakona sklopi ugovor o kreditnom
poslu s inozemstvom u ime i za račun druge osobe,

3) ugovor o kreditnom poslu, izdanom jamstvu ili garanciji ne registrira
kod Narodne banke Hrvatske ili ako ne registrira sve nastale promjene u
vezi s tim ugovorom i raskid ugovora, a ni korištenje, otplatu i naplatu
kredita, ili ako prethodno ne podnese obavijest o namjeri sklapanja tog
ugovora, u skladu s ovim Zakonom i propisima Narodne banke Hrvatske (članak
14.),

4) suprotno članku 15. ovoga Zakona ne poštuje opseg i namjenu zaduživanja
i odobravanja financijskih kredita što ih propiše Narodna banka Hrvatske
ili ne položi obvezni depozit u kunama razmjerno visini financijskog kredita
i visini depozita koji primi od banke ili financijske organizacije,

5) suprotno članku 16. ovoga Zakona ne pridržava se mjera što ih propiše
Narodna banka Hrvatske kojima se ograničuje sklapanje ugovora o kreditnim
poslovima s inozemstvom,

6) obavi prijevremeno plaćanje prema inozemstvu bez suglasnosti Narodne
banke Hrvatske po kreditnim poslovima s inozemstvom iz članka 18. ovoga
Zakona.

TIJELA ZA VOĐENJE PREKRŠAJNOG POSTUPKA

Članak 25.

U prvom stupnju prekršajni postupak vodi Devizni inspektorat Republike
Hrvatske.

Protiv rješenja Deviznog inspektorata Republike Hrvatske može se podnijeti
žalba Visokom prekršajnom sudu Republike Hrvatske.

VII.PRIJELAZNE I ZAVRŠNE ODREDBE

Članak 26.

Ugovore o kreditnim poslovima s inozemstvom sklopljene i registrirane
ili sklopljene i podnesene na registriranje što nisu registrirani od stupanja
na snagu ovoga Zakona pravne i fizičke osobe mogu realizirati u skladu
s propisima koji su važili na dan njihova sklapanja ili u skladu s odredbama
ovoga Zakona ako je to za njih povoljnije.

Započeti poslovi pribavljanja sredstava izdavanjem vrijednosnih papira
obavljaju se na način i uz uvjete što su vrijedili prije stupanja na snagu
ovoga Zakona.

Članak 27.

Vlada Republike Hrvatske i Narodna banka Hrvatske donijet će potrebne
provedbene propise u roku od 90 dana od dana stupanja na snagu ovoga Zakona.

Do donošenja novih podzakonskih propisa, primjenjivat će se provedbeni
propisi koji su vrijedili do dana stupanja na snagu ovoga Zakona, ako nisu
u suprotnosti s ovim Zakonom.

Članak 28.

Na dan stupanja na snagu ovoga Zakona prestaje važiti Zakon o kreditnim
odnosima s inozemstvom ("Narodne novine", br. 53/91.).

Članak 29.

Ovaj Zakon stupa na snagu osmoga dana od dana objave u "Narodnim novinama".

Klasa: 441-01/95-01/01

Zagreb, 17. svibnja 1996.

ZASTUPNIČKI DOM

SABORA REPUBLIKE HRVATSKE

Predsjednik

Zastupničkog doma Sabora

**akademik Vlatko Pavletić,** v. r.

Zakon, NN 43/1996-838